Direktiva Evropskega parlamenta in Sveta 2000/77/ES

z dne 14. decembra 2000

o spremembi Direktive Sveta 95/53/ES o določitvi načel, ki urejajo organizacijo uradnega nadzora na področju prehrane živali

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 152(4) Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

po posvetovanju z Odborom regij,

v skladu s postopkom iz člena 251 Pogodbe [3] in na podlagi skupnega besedila, ki ga je 11. oktobra 2000 odobril Spravni odbor,

ob upoštevanju naslednjega:

(1) Direktiva Sveta 95/53/ES z dne 25. oktobra 1995 [4] določa načela, v skladu s katerimi se mora izvajati uradni nadzor na področju prehrane živali. Izkušnje so pokazale, da bi morala obstajati možnost za natančnejšo opredelitev teh načel na ravni Skupnosti, kjer je to primerno, zato da se uvede zanesljiv usklajen postopek in nov sistem nadzora za izdelke iz tretjih držav, ki se uporabljajo v prehrani živali.

(2) Zaradi ustreznega varstva zdravja ljudi in živali ter okolja bi bilo treba izvedencem Komisije in držav članic omogočiti izvajanje pregledov na kraju samem, in sicer ne le v Skupnosti, temveč tudi v tretjih državah, zlasti če se v tretji državi pojavi problem, ki bi lahko vplival na neoporečnost krme, ki je dana v promet v Skupnosti.

(3) Komisiji bi bilo poleg tega treba omogočiti, da po potrebi pošlje izvedence, da v Skupnosti na kraju samem preverijo, ali se uporabljajo pravila Skupnosti, in kjer je primerno, sprejme ukrepe Skupnosti.

(4) Iz istega razloga je treba določiti sistem zaščitnih ukrepov. V okviru tega sistema mora imeti Komisija možnost, da ukrepa s sprejetjem ustreznih ukrepov glede na nastali položaj.

(5) Svet je z Direktivo 95/53/ES določil načelo organiziranja usklajenih letnih programov nadzora na ravni Skupnosti, ki temeljijo na priporočilu Komisije.

(6) Zlasti v primerih, ki so upravičeni zaradi zdravja ljudi ali živali, je treba pospešiti nadzor, ki ga izvajajo države članice in v državah članicah. Da se zagotovi enotno in učinkovito izvajanje nadzora in pregledov v takšnih primerih po vsej Skupnosti, bi morala biti Komisija odgovorna za sprejemanje posebnih usklajenih programov nadzora.

(7) Ukrepe, potrebne za izvajanje te direktive, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [5].

(8) Direktivo 95/53/ES je treba temu primerno spremeniti –

SPREJELA NASLEDNJO DIREKTIVO:

Člen 1

Direktiva 95/53/ES se spremeni:

1. Členu 5 se doda naslednji odstavek:

"Kjer je primerno, se sprejmejo podrobna pravila za uporabo tega člena v skladu s postopkom iz člena 23."

2. Členu 7 se doda naslednji odstavek:

"Kjer je primerno, se sprejmejo podrobna pravila za uporabljanje tega člena v skladu s postopkom iz člena 23."

3. Vstavi se naslednji člen:

"Člen 9a

1. Če se na ozemlju tretje države pojavi ali razširi problem, ki bi lahko resno ogrozil zdravje ljudi ali živali ali okolje, Komisija v skladu s postopkom iz člena 23a na lastno pobudo ali na zahtevo države članice in glede na resnost položaja takoj sprejme naslednje ukrepe:

- začasno ustavi uvoz izdelkov iz zadevne tretje države ali njenega dela ali iz enega ali več posameznih proizvodnih enot in, če je ustrezno, katere koli tranzitne tretje države in/ali

- določi posebne zahteve za izdelke, namenjene za uvoz iz zadevne tretje države ali njenega dela.

2. V nujnih primerih pa lahko Komisija začasno sprejme ukrepe iz odstavka 1, potem ko je o tem obvestila države članice. V desetih delovnih dneh predloži zadevo Stalnemu odboru za krmo, da da mnenje v skladu s postopkom iz člena 23a, zato da te ukrepe razširi, spremeni ali razveljavi. Ukrepi, ki jih je sprejela Komisija, se uporabljajo, dokler jih ne zamenja drug pravni akt.

3. Če država članica uradno obvesti Komisijo, da je treba sprejeti zaščitne ukrepe, in če Komisija ne ukrepa v skladu z odstavkom 1, lahko ta država članica začasno sprejme zaščitne ukrepe glede uvoza. Če država članica sprejme začasne zaščitne ukrepe, o tem takoj obvesti druge države članice in Komisijo. Komisija v desetih delovnih dneh predloži zadevo Stalnemu odboru za krmo v skladu s postopkom iz člena 23, zato da razširi, spremeni ali razveljavi začasne nacionalne zaščitne ukrepe.

Člen 9b

1. Če je potrebno, lahko izvedenci Komisije in držav članic izvajajo preglede na kraju samem v tretjih državah, da preverijo, ali se jamstva, ki jih ponujajo te države v zvezi s pogoji za proizvodnjo izdelkov in njihovo dajanje v promet, lahko štejejo vsaj kot enakovredna tistim, ki se zahtevajo v Skupnosti.

2. Pregledi iz odstavka 1 se izvajajo v imenu Skupnosti, ki krije stroške zanje.

3. Komisija države članice obvesti o rezultatih pregledov iz odstavka 1.

4. Če je potrebno, se sprejmejo podrobna pravila za uporabo tega člena v skladu s postopkom iz člena 23."

4. Naslov poglavja IV se nadomesti z naslednjim:

"SPLOŠNE DOLOČBE IN INŠPEKCIJSKI PREGLEDI"

5. Vstavi se naslednji člen:

"Člen 17a

1. Brez poseganja v člen 15 in če je to potrebno zaradi enotnega uporabljanja zahtev te direktive, lahko izvedenci Komisije in držav članic izvajajo preglede na kraju samem v sodelovanju s pristojnimi nacionalnimi organi, da preverijo, ali se uporabljajo določbe te direktive ter zlasti členi 4, 5, 7, 11 in 12.

Komisija imenuje izvedence držav članic, ki jih predlagajo države članice.

2. Država članica, na katere ozemlju se izvaja pregled, izvedencem Komisije in držav članic zagotavlja vso pomoč pri opravljanju njihovih nalog.

3. Preden izvedenci sestavijo in razdelijo končno poročilo, o rezultatih pregledov razpravljajo s pristojnim organom zadevne države članice.

Komisija države članice in Evropski parlament obvesti o rezultatih opravljenih pregledov.

4. Če Komisija ali država članica meni, da je to upravičeno, rezultate pregleda preuči Stalni odbor za krmo. Komisija sprejme vse potrebne sklepe v skladu s postopkom iz člena 23.

5. Komisija spremlja položaj in spremeni ali razveljavi sklepe iz odstavka 4 v skladu s postopkom iz člena 23.

6. V skladu s postopkom iz člena 23 se sprejmejo podrobna pravila za uporabo tega člena."

6. Členu 22 se doda naslednji odstavek:

"4. Brez poseganja v odstavke 1, 2 in 3 in če zaščita zdravja ljudi ali živali ali okolja zahteva takojšnjo uvedbo omejenih, posebnih in usklajenih programov nadzora na ravni Skupnosti, Komisija sprejme potrebne ukrepe v skladu s postopkom iz člena 23.

Ti programi se zlasti uporabljajo v položajih, ki jih povzroči poseben incident."

7. Člen 23 se nadomesti z naslednjim:

"Člen 23

1. Komisiji pomaga Stalni odbor za krmo (v nadaljevanju "odbor";).

2. Pri sklicevanju na ta člen se uporabljata člena 5 in 7 Sklepa 1999/468/ES ob upoštevanju določb člena 8 Sklepa.

Obdobje iz člena 5(6) Sklepa 1999/468/ES traja 3 mesece.

3. Odbor sprejme svoj poslovnik.";

8. Vstavi se naslednji člen:

"Člen 23a

1. Komisiji pomaga Stalni odbor za krmo (v nadaljevanju "odbor").

2. Pri sklicevanju na ta člen se uporabljata člena 5 in 7 Sklepa 1999/468/ES ob upoštevanju določb člena 8 Sklepa.

Obdobje iz člena 5(6) Sklepa 1999/468/ES traja 15 dni.

3. Odbor sprejme svoj poslovnik."

Člen 2

1. Države članice sprejmejo zakone in druge predpise, potrebne za uskladitev s to direktivo, najpozneje do 29. decembra 2001.

O tem takoj obvestijo Komisijo.

2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

3. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati z dnem objave v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 14. decembra 2000

Za Evropski parlament

Predsednica

N. Fontaine

Za Svet

Predsednik

D. Gillot

[1] UL C 346, 14.11.1998, str. 9.

[2] UL C 138, 18.5.1999, str. 17.

[3] Mnenje Evropskega parlamenta z dne 16. decembra 1998 (UL C 98, 9.4.1999, str. 150), Skupno stališče Sveta z dne 15. novembra 1999 (UL C 17, 20.1.2000, str. 8), in Sklep Evropskega parlamenta z dne 11. aprila 2000 (še ni objavljen v Uradnem listu). Sklep Sveta z dne 20. novembra 2000 in Sklep Evropskega parlamenta z dne 14. decembra 2000.

[4] UL L 265, 8.11.1995, str. 17. Direktiva, kakor je bila nazadnje spremenjena z Direktivo Sveta 1999/20/ES (UL L 80, 25.3.1999, str. 20).

[5] UL L 184, 17.7.1999, str. 23.

--------------------------------------------------